**Usmernenie k postupu uhrádzania tehotenských štipendií z prostriedkov štátneho rozpočtu pre vysoké školy na rok 2021**

V zákone č. 131/2002 Z. z. o vysokých školách a o zmene a doplnení niektorých zákonov v znení zákona č. 426/2020 Z. z. (ďalej len „zákon o vysokých školách“) sa dopĺňa nové ustanovenie § 96b Tehotenské štipendium z prostriedkov štátneho rozpočtu.

Od 1. apríla 2021 sa tehotnej študentke, ktorá má trvalý pobyt v Slovenskej republike a nemá nárok na výplatu tehotenského, v období od začiatku 27. týždňa pred očakávaným dňom pôrodu určeným lekárom priznáva tehotenské štipendium, a to najmä za účelom pokrytia zvýšených výdavkov spojených so zdravotným stavom študentky, špeciálnymi materiálnymi potrebami a s prípravou na narodenie dieťaťa.

Písomnú žiadosť podáva študentka priamo na vysokú školu a jej prílohou sú:

* lekárske potvrdenie o tom, že začal 27. týždeň pred očakávaným dňom pôrodu určeným lekárom **a**
* potvrdenie Sociálnej poisťovne o tom, že jej nevznikol nárok na výplatu tehotenského.

Ministerstvo školstva, vedy, výskumu a športu Slovenskej republiky (ďalej len „ministerstvo“) refunduje oprávnene poskytnuté tehotenské štipendiá verejnej vysokej škole a súkromnej vysokej škole (ďalej spolu len „vysoká škola“) na základe **žiadosti o uhradenie tehotenských štipendií z prostriedkov štátneho rozpočtu** (ďalej len „žiadosť“).

Vysoká škola požiada o uhradenie tehotenských štipendií, ak spĺňa nasledovné podmienky:

1. o priznaní tehotenského štipendia rozhodol rektor vysokej školy (prípadne dekan fakulty vysokej školy, ak to ustanoví štatút vysokej školy),
2. tehotenské štipendium sa priznáva od prvého dňa kalendárneho mesiaca, v ktorom bola podaná žiadosť študentky,
3. ak podmienky na poskytnutie tehotenského štipendia boli splnené len za časť kalendárneho mesiaca, v ktorom bola žiadosť študentky doručená, tehotenské štipendium patrí za celý kalendárny mesiac. Tehotenské štipendium sa poskytuje aj za mesiace júl a august.
4. vysoká škola poskytuje tehotenské štipendium v mesačnej výškenajneskôr desiaty deň príslušného kalendárneho mesiaca. Výška tehotenského štipendia je **200 eur mesačne.**

**Postup predkladania žiadostí a uhradenie tehotenských štipendií v roku 2021**

* Vysoká škola predloží ministerstvu, sekcii rozpočtu **žiadosť spolu s vyplneným, rektorom alebo kvestorom (štatutárnym zástupcom) podpísaným formulárom** za obdobie:

**04-07/2021 –** na základe poskytnutých tehotenských štipendií **- do 10. júla 2021**

**08-12/2021 –** na základe poskytnutých tehotenských štipendií **- do 10. decembra 2021**

* Tehotenské štipendium poskytne ministerstvo vysokej škole formou účelovej dotácie. Uhradenie tehotenských štipendií vysokej škole bude realizované za obdobie:

**04-07/2021 –** na základe poskytnutých tehotenských štipendií **– v mesiaci august 2021**

**08-12/2021 –** na základe poskytnutých tehotenských štipendií **– v mesiaci december 2021**

Podmienky na priznanie, poskytnutie a zánik nároku na tehotenské štipendium upravuje § 96b zákona o vysokých školách. **Za splnenie podmienok na priznanie tehotenského štipendia, ktoré musí spĺňať tehotná študentka a za splnenie podmienok na oprávnené poskytnutie tehotenského štipendia zodpovedá vysoká škola.**